Jardins del Mirador de l'Alcalde

Els Jardins del Mirador de l'Alcalde estan situats a la muntanya de Montjuïc de Barcelona, aprofitant el fort pendent de la muntanya prop del castell. Forma part del passeig dels Cims, un projecte paisatgístic d'ordenació de les cotes altes de Montjuïc, des de Miramar fins al carrer del Foc. Història El 1960, el general Franco va cedir a la ciutat el castell de Montjuïc amb la condició d'instal·lar-hi, entre altres coses, un museu militar. Aquest fet va comportar la urbanització i l'enjardinament dels voltants del monument i de l'àrea de Miramar. Les obres es van iniciar el 1962 i es van executar en diverses etapes fins al 1969, any de la seva inauguració, durant el mandat de Josep Maria de Porcioles com a alcalde. Per encàrrec seu, la font que hi ha al centre del parc va ser dissenyada per Carles Buïgas, autor de la Font Màgica. El mirador va ser renovat mantenint el disseny original a càrrec de l'enginyer de camins, canals i ports Albert Serratosa. S'hi restaurà el paviment i la barana, s'hi substituïren les instal·lacions d'enllumenat públic i de reg, i fou reinaugurat el gener del 2009 amb una festa amb la presència de l'alcalde Jordi Hereu. Descripció L'espai es distribueix en diversos replans a diferents nivells, connectats entre si per trams d'escales de pedra i per parterres de suaus pendents que el fan completament accessible sense haver de superar cap graó. L'entrada inferior, situada a tocar de l'estació intermèdia El Mirador del Telefèric i de la gran esplanada que hi ha a dalt de tot dels jardins de Joan Brossa, dona accés al primer nivell del parc. Des d'aquest lloc es disposa d'una excepcional vista de la ciutat i del Port de Barcelona, amb el mar al fons. Al segon nivell hi ha l'estany que recull l'aigua de la cascada, que arriba des de l'estany que hi ha al tercer nivell. La font ornamental, dissenyada per Carles Buïgas, vessa la seva aigua en petites plataformes que configuren una cascada que va a parar l'estany inferior, també amb una font ornamental. Al quart nivell, a dalt de tot, el jardí finalitza en una placeta. El paviment forma part del [[Arquitectura de Barcelona#Protecció del patrimoni arquitectònic |Catàleg del Patrimoni de Barcelona]] a la categoria C (bé amb elements d'interès). Es tracta d'un mosaic de 420 m² dissenyat per l'artista Joan Josep Tharrats. Per a la seva realització es van fer servir materials com còdols, llambordes, maons, rajoles posades de cantó, culs d'ampolla, peces de formigó, peces de ferro diverses (cadenes, rodes dentades, filaments, cargols i femelles, planxes, etc. procedents de maquinària desballestada) o fragments de tapes de registres dels serveis urbans del subsòl. Al nivell superior hi ha l'escultura Homenatge a Barcelona, de Josep Maria Subirachs, inaugurada el març del 1969 i sufraga㈜da per la Caixa d'Estalvis i Mont de Pietat de Barcelona amb motiu del 125è aniversari d'aquesta entitat financera. Davant l'entrada del nivell inferior, fora dels jardins, hi ha el monument a la Sardana, obra de Josep Cañas i Cañas. Vegetació A més dels grans parterres de gespa, hi destaca una gran pineda, principalment de pi blanc (Pinus halepensis), que hi ha a la dreta del jardí i les palmeres. Hi ha molts margallons (Chamaerops humilis) i també washingtònies (Washingtonia robusta) i palmeres de Canàries (Phoenix canariensis). En l'enjardinament també destaquen les ciques (Cycas revoluta) de grans dimensions. Referències Vegeu també Parcs i jardins de Barcelona